SKRIFTLIG FORESPØRGSEL E-0972/02

af Nelly Maes (Verts/ALE) til Kommissionen

(10. april 2002)

Om: Kommissionens kontrol af strukturfondene i provinsen Henegouwen

I programperioden 2002-2006 finansieres projekterne i provinsen Henegouwen i afviklingsfasen af midler under mål 1. Den modtager også midler fra andre programmer som f.eks. ESF, EFRU, EUGFL. Medlemsstaterne og de respektive organer udvælger og støtter de projekter, der støttes helt eller delvis af fonden. Kommissionen er bemyndiget til at kontrollere de udvalgte projekter.

Hvilke generaldirektorater står for den kontrol, der allerede er gennemført i Henegouwen, og hvad er kriterierne for en sådan kontrol?

Har Kommissionen i programperioden 2002-2006 allerede kontrolleret fællesskabsfinansierede projekter (fra de forskellige fonde) i Henegouwen?

1. Kan Kommissionen i bekræftende fald give en oversigt over denne kontrol og resultaterne heraf?

2. Hvis ikke, er der da planlagt kontrol, og i bekræftende fald hvor? Hvad har indtil nu hindret en sådan kontrol?

Har Kommissionen en oversigt over den kontrol, der er gennemført i Henegouwen i programperioden 1994-1999, og over resultaterne heraf?

Gives der i kontrolrapporterne fra begge perioder konkrete oplysninger om, hvilke entreprenører og byggeforetagender myndighederne har udliciteret de enkelte projekter til?

1. Kan Kommissionen i bekræftende fald give en oversigt herover?

2. Hvis ikke, kan Kommissionen da oplyse, hvilke instanser man kan henvende sig til for at få disse oplysninger?

Svar afgivet på Kommissionens vegne af Michel Barnier

(25. juni 2002)

De generaldirektorater, der er bemyndiget til at aflægge kontrolbesøg i forbindelse med programmer, der medfinansieres af strukturfondene, er:

- GD for Regionalpolitik (REGIO) for støtte fra Den Europæiske Fond for Regionaludvikling (EFRU)

- GD for Beskæftigelse og Sociale Anliggender (EMPL) for støtte fra Den Europæiske Socialfond (ESF)

- GD for Landbrug (AGRI) for støtte fra Den Europæiske Udviklings- og Garantifond for Landbruget Udviklingssektionen (EUGFL-U)

- GD for Fiskeri (FISH) for støtte fra Det Finansielle Udviklingsinstrument for Fiskeriet (FIUF).

Hovedansvaret for kontrollen af programmer, som EU finansierer, påhviler de relevante myndigheder i medlemsstaterne.

Kommissionens tjenestegrene foretager desuden kontrol på to niveauer:

- systemkontrol

- kontrol af en stikprøve af programmer og projekter

Udvælgelsen af de programmer, der skal kontrolleres, foretages på grundlag af risikoanalyser, idet der sikres en passende geografisk spredning på alle medlemsstater og alle typer programmer.

Det Europæiske Kontor for bekæmpelse af svig (OLAF) er i øvrigt beføjet til at indlede undersøgelser om uregelmæssigheder og svig. For programmeringsperioden 2000-2006 foretager OLAF for tiden en undersøgelse i provinsen Hainaut.

Med hensyn til programmeringsperioden 1994-1999 afpudser GD REGIO for tiden den arbejdsplan, der skal tjene som grundlag for udvælgelse og gennemførelse af revisioner af individuelle programmer. Der vil også blive udvalgt og nævnt individuelle projekter i kontrolrapporterne.

GD FISH vil på grundlag af en individuel udvælgelse foretage en revisionskontrol for programmeringsperioden 1994-1999 efter indgivelsen af anmodningen om endelig betaling med henblik på afregning af programmerne. Resultaterne af denne kontrol vil blive meddelt i den endelige rapport.

For programmeringsperioden 1994-1999 foretog OLAF undersøgelser, der har forbindelse til projekter i provinsen Hainaut, og som alle er afsluttet.

I betragtning af decentraliseringen af ansvaret for forvaltningen af strukturfondene beder Kommissionen det ærede medlem om at henvende sig til de ansvarlige myndigheder for forvaltningen af programmerne til følgende adresse for at opnå oplysninger om de personer, der har været involveret i projekterne, og eventuelt byggeherrerne: Ministère de la Région wallonne, Direction générale de l'économie et de l'emploi, Division de la Politique économique, Direction des Programmes européens, Place de la Wallonie 1, B-5100 Jambes Namur (Belgien).